
Πραγματοποιήθηκε το παιδικό εργαστήρι βασισμένο στο βιβλίο-παραμύθι 
«Τη νύχτα που έλαμψε το Άστρο…» στην Κοινο_Τοπία
Με επιτυχία πραγματοποιήθηκε εργαστήρι δημιουργικότητας από την Εταιρεία Κοινωνικής Δράσης και Πολιτισμού ΚΟΙΝΟ_ΤΟΠΙΑ στον πολυχώρο της στις 9 Δεκεμβρίου με αφορμή τις γιορτές των Χριστουγέννων. Το εργαστήριο έγινε με ελεύθερη είσοδο, ήταν βασισμένο στο βιβλίο παραμύθι «Τη νύχτα που έλαμψε το Άστρο…» και συμμετείχαν 40 παιδιά ηλικίας 6–9 ετών. 
Το εργαστήρι ξεκίνησε με τη γνωριμία με τους διοργανωτές και ακολούθησε η αφήγηση του παραμυθιού από την ηθοποιό Ελένη Καλαντζοπούλου η οποία με τη συνοδεία κλασσικής κιθάρας από τον μουσικό / καθηγητή κλασικής κιθάρας Ανδρόνικο Καραμπέρη ταξίδεψε τους μικρούς φίλους που συμμετείχαν σε όμορφες εικόνες Χριστουγεννιάτικης ατμόσφαιρας όπως τις αναδεικνύει το παραμύθι.

 Κατόπιν τα παιδιά αντάλλαξαν απόψεις πάνω στη θεματολογία του παραμυθιού, τραγούδησαν Χριστουγεννιάτικα τραγούδια και κάλαντα από διάφορες περιοχές της Ελλάδας και στη συνέχεια ζωγράφισαν παραστάσεις που τους είχαν αποτυπωθεί από την αφήγηση του παραμυθιού αναπλάθοντας τες. Επιπλέον τους έγινε προβολή των έργων που ο ζωγράφος Παναγιώτης Καρώνης δημιούργησε για το παραμύθι.

Το εργαστήριο πραγματοποιήθηκε με την εθελοντική προσφορά της ηθοποιού Ελένης Καλαντζοπούλου, του καθηγητή κλασικής κιθάρας Ανδρόνικου Καραμπέρη του ζωγράφου Παναγιώτη Καρώνη που επιμελήθηκε την αναζήτηση της ζωγραφικής τους έκφρασης και των εκπαιδευτικών της Α/θμιας Αμαλίας Παναγιωτοπούλου, Αίγλης Θεοχάρους και Τέτας Σαββανή. 
Τα παιδιά παράλληλα γνωρίστηκαν με τον Κώστα Κυριακόπουλο συγγραφέα του παραμυθιού, τον Παναγιώτη Καρώνη που έχει πλαισιώσει με ζωγραφικά σχόλια το βιβλίο και τον Ανδρέα Τσιλίρα επιμελητή της έκδοσης. 
Ένα φαινομενικά τυχαίο περιστατικό γίνεται η αφορμή για τον Κωνσταντίνο Κυριακόπουλο να μας διηγηθεί την πιο γνωστή γέννηση όλων των εποχών, από μια άλλη οπτική γωνία, αυτή των ζώων της φάτνης. Για πρώτη φορά τα ζώα περνούν στο προσκήνιο και ξετυλίγουν το κουβάρι των γεγονότων εκείνης της νύχτας.

Το βιβλίο «Τη νύχτα που έλαμψε το Άστρο…» είναι ένα βιβλίο γεμάτο ευαισθησία που αν και έχει άρωμα Χριστουγέννων, διαβάζεται όλο το χρόνο από παιδιά και μεγάλους.

Το παραμύθι «Τη νύχτα που έλαμψε το Άστρο…», έχει κυκλοφορήσει από τις εκδόσεις ΤΟ ΔΟΝΤΙ με την υποστήριξη της ΚΟΙΝΟ_ΤΟΠΙΑΣ και διατίθεται σε κεντρικά βιβλιοπωλεία, αλλά και στον πολυχώρο της Κοινο_Τοπίας.

